Document ID: 32012R0380
Publication Date: 2012-05-03

Title and Content:
NARIADENIE KOMISIE (EÚ) č. 380/2012
z 3. mája 2012,
ktorým sa mení a dopĺňa nariadenie Európskeho parlamentu a Rady (ES) č. 1333/2008, pokiaľ ide o podmienky používania a používanie hladín pre prídavné látky v potravinách s obsahom hliníka
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 1333/2008 zo 16. decembra 2008 o prídavných látkach v potravinách (1), a najmä na jeho článok 10 ods. 3,
keďže:
(1)
V prílohe II k nariadeniu (ES) č. 1333/2008 sa stanovuje zoznam Únie obsahujúci prídavné látky v potravinách schválené na používanie v potravinách, ako aj podmienky ich používania.
(2)
Európsky úrad pre bezpečnosť potravín (EFSA) odporučil vo svojom stanovisku z 22. mája 2008 (2) znížiť prípustný týždenný príjem (TWI - tolerable weekly intake) v prípade hliníka na 1 mg/kg telesnej hmotnosti/týždeň. Okrem toho je EFSA toho názoru, že revidovaný TWI sa všeobecne prekračuje v prípade častých konzumentov, predovšetkým detí, a to vo významnej časti Únie.
(3)
EFSA zastáva názor, že hlavný spôsob vystavenia bežnej populácie zlúčeninám hliníka predstavujú potraviny, jednak z dôvodu prirodzeného výskytu hliníka v potravinách, ako aj používania zlúčenín hliníka pri spracovávaní potravín vrátane prídavných látok v potravinách. EFSA však nie je schopný kvantifikovať rolu, akú zohráva každý zdroj, vzhľadom na koncepciu štúdií stravovania ľudí a používané analytické metódy, ktoré určujú len celkový obsah hliníka v potravinách.
(4)
V prílohe II k nariadeniu (ES) č. 1333/2008 sa povoľuje používanie prídavných látok v potravinách, ktoré obsahujú hliník, vo veľkom počte potravín, často vo veľmi vysokých maximálnych povolených hladinách, alebo bez uvedenia akýchkoľvek maximálnych hladín koncentrácie (Quantum satis).
(5)
V prílohe II k nariadeniu Európskeho parlamentu a Rady (ES) č. 1333/2008 a v nariadení Komisie (EÚ) č. 321/2012, ktorým sa ustanovujú špecifikácie prídavných látok uvedených v prílohách II a III nariadenia Európskeho parlamentu a Rady (ES) č. 1333/2008 (3), sa povoľuje používanie niektorých farbív, ktoré môžu obsahovať hliník vo forme lakov vo veľkom počte potravín, vo všeobecnosti bez akéhokoľvek uvedenia maximálnych hladín koncentrácie hliníka v lakoch.
(6)
Je preto primerané zmeniť a doplniť súčasné podmienky používania a znížiť hladiny používania prídavných látok v potravinách s obsahom hliníka vrátane hliníkových lakov s cieľom zabezpečiť, aby revidovaný TWI nebol prekračovaný.
(7)
Keďže sa už desaťročia uplatňujú výrobné postupy s použitím vyšších množstiev prídavných látok v potravinách, malo by sa poskytnúť prechodné obdobie s cieľom umožniť prevádzkovateľom podnikov prispôsobiť sa novým požiadavkám stanoveným v tomto nariadení, pokiaľ ide o používanie prídavných látok v potravinách s obsahom hliníka iných ako laky.
(8)
V súčasnosti nie je povinné označovať obsah hliníka v hliníkových lakoch neurčených na predaj konečnému spotrebiteľovi. Povinným by sa to malo stať do 12 mesiacov od nadobudnutia účinnosti tohto nariadenia s cieľom umožniť výrobcom potravín používajúcich hliníkové laky prispôsobiť sa navrhovaným maximálnym limitom pre takéto laky. Preto by malo byť stanovené prechodné obdobie v trvaní viac ako 12 mesiacov na to, aby sa prevádzkovateľom potravinárskych podnikov umožnilo prispôsobiť sa novým požiadavkám stanoveným v tomto nariadení.
(9)
Príloha II, zmenená a doplnená nariadením Komisie (EÚ) č. 1129/2011 (4), je v princípe platná od 1. júna 2013. S cieľom uľahčiť účinné uplatňovanie prílohy II je vhodné vložiť do prílohy obdobia platnosti iné ako od 1. júna 2013 a nie skoršie ako dátum nadobudnutia účinnosti tohto nariadenia.
(10)
Hliník obsahujúci nosič bentonit (E 558) sa podľa informácií od výrobcov potravín už viac nepoužíva. Nie je preto zaradený v časti 1 prílohy III k nariadeniu (ES) č. 1333/2008 a mal by byť takisto vypustený zo zoznamu všetkých prídavných látok uvedeného v časti B prílohy II k nariadeniu (ES) č. 1333/2008.
(11)
Prídavné látky v potravinách s obsahom hliníka kremičitan hlinitovápenatý E 556 a kremičitan hlinitý (kaolín) E 559 by sa mali vypustiť zo zoznamu všetkých prídavných látok uvedeného v časti B prílohy II k nariadeniu (ES) č. 1333/2008, keďže tieto látky je možné nahradiť inými prídavnými látkami v potravinách.
(12)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat a Európsky parlament ani Rada proti nim nevzniesli námietku,
PRIJALA TOTO NARIADENIE:
Článok 1
Príloha II k nariadeniu (ES) č. 1333/2008 sa mení a dopĺňa v súlade s prílohou k tomuto nariadeniu.
Článok 2
1. Potraviny, ktoré nie sú v súlade s ustanoveniami tohto nariadenia s platnosťou od 1. februára 2014, ktoré boli zákonne umiestnené na trh pred 1. februárom 2014, sa môžu naďalej umiestňovať na trh do dátumu ich minimálnej trvanlivosti alebo do dátumu spotreby.
2. Odchylne od odseku 1 potraviny s obsahom hliníkových lakov, ktoré nie sú v súlade s ustanoveniami tohto nariadenia s platnosťou od 1. augusta 2014, ktoré boli zákonne umiestnené na trh pred 1. augustom 2014, sa môžu naďalej umiestňovať na trh do dátumu ich minimálnej trvanlivosti alebo do dátumu spotreby.
Článok 3
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné v členských štátoch.
V Bruseli 3. mája 2012

Classification:
Level 1 Topics: 100147
100149
100160
100157
Level 2 Topics: 100191
100259
100257
100270
100215
100196
Level 3 Topics: 13
2479
6052
2449
1882
2735
1268
All Topics: 1284
1442
1446
192
2735
3618
5451
6039
6569